Beboet lakses só | Netwerk24
Beboet lakses só
Soggens om 08:00 luister ek na Praat saam op RSG. Verlede week was daar 'n debat oor ons gestremde burgers se beperkte toegang tot sekere geriewe. Ons gestremdes beleef dit ook in Welkom.
Vanoggend (22/11) weer het ek gesien hoe 'n staatsvoertuig die dubbele parkeerplek op die hoek van Absa Bank gebruik.
Die vrou, in uniform geklee, het uit die voertuig geklim, die voertuig gesluit en is die bank in. Ek het in my voertuig vir my man gewag. Na meer as 20 minute het sy in haar voertuig geklim en weggery.
Is dit hoe amptenare wat 'n voorbeeld vir die gemeenskap moet stel, optree? Net daarná het 'n afleweringswa daar geparkeer, ook in die dubbele parkeerplek vir mense met gestremdheid, tydsaam artikels uitgehaal en die bank in gestap.
Intussen moes 'n bejaarde omie wat daar wou stop om bank toe te gaan 'n ent verder gaan parkeer. Hy het moeilik uit sy voertuig geklim en met krukke aangesukkel gekom. Gelukkig kon ek hom gaan help. Is dit nodig om die mense se behoeftes te reserveer wanneer duidelike tekens aangebring is dat dit slegs vir mense met gestremdheid is?
Die verkeersdepartement moet teen die onverantwoordelikes optree. Hulle behoort vir ernstige oortredings beboet te word. Los ons gestremdes en bejaardes se geriewe uit.